AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 288

2018. gada 19.septembrī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis, *priekšsēdētājs*

Kārlis Seržants, *priekšsēdētāja biedrs*

Kārlis Krēsliņš, *sekretārs*

Jānis Ādamsons

Aleksejs Loskutovs

Jānis Ruks

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

• Noziedzīgi iegūtu līdzekļu legalizācijas novēršanas dienesta priekšniece Ilze Znotiņa;

• Finanšu ministrijas valsts sekretāra vietniece finanšu politikas jautājumos Līga Kļaviņa;

• Finanšu ministrijas Finanšu tirgus politikas departamenta direktore Aija Zitcere;

• Finanšu un kapitāla tirgus komisijas Atbilstības kontroles departamenta direktores vietnieks Kristaps Markovskis;

• Latvijas Finanšu nozares asociācijas pārstāve Sanda Liepiņa

• Latvijas Finanšu nozares asociācijas pārstāvis Juris Bogdanovs;

• Latvijas Finanšu nozares asociācijas pārstāvis Uldis Upenieks;

• Latvijas tirdzniecības un rūpniecības kameras pārstāve Laila Cickovska;

• AIKNK konsultantes: *Margita Markevica, Daina Sunepa, Inese Silabriede,*

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

**Darba kārtība**:

1. Tikšanās ar Noziedzīgi iegūtu līdzekļu legalizācijas novēršanas dienesta priekšnieci Ilzi Znotiņu.

2. Eiropas Padomes ekspertu komitejas naudas atmazgāšanas novēršanas pasākumu un terorisma finansēšanas novērtējumam (*Moneyva*l) ziņojums.

**A.Latkovskis**: ierosina sākt ar darba kārtības otrā punkta izskatīšanu. Aicina Finanšu ministrijas (FM) pārstāvjus informēt par izdarītajiem secinājumiem pēc *Moneyval* ziņojuma un plānotajiem pasākumiem ziņojuma norādīto trūkumu novēršanai.

**L.Kļaviņa**: informē, ka *Moneyval* 5. kārtas savstarpējā novērtējuma ziņojums par Latvijas noziedzīgi iegūto līdzekļu legalizācijas un terorisma finansēšanas novēršanas (NILLTFN) sistēmas efektivitāti par pārskata periodu līdz 2017. gada novembrim. Latvijas NILLTFN sistēma starptautiskās sadarbības jomā novērtēta ar pietiekošu, astoņās citās jomās ar viduvēju un vēl divās jomās (juridiskās personas un veidojumi; mērķētas finanšu sankciju proliferācijas finansēšanas apkarošanai) ar zemu efektivitātes rādītāju. Līdz 2019. gada beigām Latvijai ir jāveic nepieciešamie uzlabojumi efektivitātes rādītājos. Līdz brīdim, kamēr *Moneyval* izvērtēs ieviestās pārmaiņas, Latvija tiks iekļauta pastiprinātās uzraudzības procedūrā. Latvijai jāiesniedz ziņojums par panākto progresu saistībā ar ziņojumā ietvertajām rekomendācijām pirms otrās *Moneyval* plenārsēdes 2019. gada beigās. Finanšu sektora attīstības padome (FSAP) otrdien, 11. septembrī, atbalstīja Finanšu ministrijas sadarbībā ar iesaistītajām iestādēm izstrādāto pasākuma plānu, kura mērķis ir stiprināt Latvijas spējas cīņā ar noziedzīgi iegūtu līdzekļu legalizāciju, terorisma un masu iznīcināšanas ieroču izplatīšanas finansēšanu. Plānā iekļauti pasākumi, kas saistīti ar *Moneyval* ziņojuma visiem 11 efektivitātes rādītājiem: NILLTFN risku novērtējums, politika un koordinācija; starptautiskā sadarbība; uzraudzība; preventīvie pasākumi; juridiskās personas un veidojumi; finanšu izlūkošana; izmeklēšana un kriminālvajāšana; konfiskācija; terorisma finansēšanas izmeklēšana un kriminālvajāšana; terorisma finansēšanas preventīvie pasākumi un finanšu sankcijas; mērķētas finanšu sankciju proliferācijas finansēšanas apkarošanai. Šobrīd koncentrējas uz pasākumiem, lai nodrošinātu progresu nākama gada ziņojumam. Pasākumu plāna ieviešanai apzināti nepieciešamie papildu valsts budžeta resursi – vairāk līdzekļu nepieciešams uzraudzībai, apmācībai, ka arī IT sistēmu nodrošināšanai. 25.septembrī pasākumu plāns tiks izskatīts un apstiprināts Ministru kabinetā. Katram rīcības plāna virzienam ir atbildīga viena ministrija, bet galvenais pasākumu koordinators ir Finanšu sektora attīstības padome, kas reizi ceturksnī pārbaudīs kā veicas ar pasākumu ieviešanu. Galvenais izaicinājums FM ir, veidojot nākamā gada budžetu, iestrādāt nepieciešamo papildu finansējumu pasākumu plāna īstenošanai.

**E.Šnore**: jautā, vai noteikto sankciju pildīšanu uzrauga Drošības policija (DP) un vai DP ir pietiekoša kompetence šajā jomā.

**I.Kļaviņa**: skaidro, ka mērķētas finanšu sankciju proliferācijas finansēšanas apkarošana ir Ārlietu ministrijas kompetencē saistībā ar grozījumiem Starptautisko un Latvijas Republikas nacionālo sankciju likuma (turpmāk: Sankciju likums) . Galvenais uzdevums ir informēt sabiedrību un uzņēmumus par Sankciju likuma piemērošanu un tā neievērošanas konsekvencēm. Sankciju pārkāpumi ir DP kompetencē.

**K.Markovskis**: skaidro, ka bankas uzdevums ir konstatēt attiecīgos darījumus, kas liecina par sankciju pārkāpšanu, un ziņot DP, kas attiecīgi reaģē.

**I.Kļaviņa**: papildina, ka grozījumi likumā ir veikti un sistēma sakārtota, ir sadalītas kompetences, piemēram, starp DP un Kontroles dienestu (KD), un tagad tie ir jāiedzīvina. Norāda, ka starp iestādēm jābūt ciešai sadarbībai, lai panāktu progresu šajā jomā.

**A.Latkovskis**: norāda, ka kompetenču sadalījums starp iesaistītajām iestādēm ir svarīgs nosacījums, lai sekmīgu pildītu *Moneyval* rekomendācijas. Rīcības plānā arī paredzēti grozījumi attiecīgajā komisijas kompetencē esošajā likumā.

**J.Ādamsons**: jautā, kāpēc *Moneyval* novērtējums pēkšņi ir tik slikts, ja iepriekš tika prognozēts, ka tas būs labs. Jautā , vai tas saistīts ar ABLV bankas iespējamiem sankciju pārkāpumiem. Jautā, vai ir sadarbība ar ASV sakarā ar pierādījumiem pret ABLV. Jautā par KD padotības maiņu un iespējamo pārraugošo iestādi.

**I.Kļaviņa**: skaidro, ka Latvija tika vērtēta ne tikai pēc tā, kā ir spēts likumos nostiprināt

starptautiskiem standartiem atbilstošas normas NILTEN jomā, bet arī kā tā spēj tās realizēt dzīvē. Nevar komentēt par ABLV, kas ir izmeklēšanas iestāžu kompetence. Attiecībā uz KD padotību veikts izvērtējums par KD institucionālo padotības modeli, ņemot vērā papildu pārbaudes un *MONEYVAL* ietvaros secināto, kā arī ir izstrādāts likumprojekts, kuru cer iesniegt vēl šīs Saeimas laikā. Tas paredz, ka KD ir MK padotībā un pārraudzība tiek veikta ar IeM starpniecību.

**J.Ādamsons**: norāda, ka nepieciešams nodrošināt maksimālu KD neatkarību. Pārraugs varētu būt parlaments.

**I.Kļaviņa**: skaidro, ka MK neietekmēs KD darbu, tiks saglabāt starptautiskie standarti, jo KD vadītāju amatā apstiprina Saeima**.**

**I.Znotiņa:** informē, ka darba grupa ir strādājusi pie padotības jautājuma un secinājusi, ka ģenerālprokuratūras pakļautība traucē nodrošināt KD pilnīgu neatkarību, uz ko norādīja arī *Moneyval,* un ka jāmaina pakļautības modelis. Personīgi uzskata, ka KD jābūt maksimāli neatkarīgam un KD jābūt MK pārraudzībā, bet tiešajam pārraugam Ministru prezidentam, kā tas ir KNAB gadījumā. Šobrīd, ņemot vērā politikas veidošanas nepieciešamību, FSAP secināja, ka, politikas veidotājs varētu būt Iekšlietu ministrija (IeM). Personīgi pilnībā neatbalsta šādu viedokli. KD uzdevums ir sagatavot kvalitatīvu informāciju no finanšu plūsmas viedokļa. Būtiski ir, veicot pakļautības maiņu, neizdarīt fundamentālas kļūdas. Politikas veidošanā būtu jāpiedalās ne tikai IeM, bet arī FM. Lai pilnībā nodrošinātu KD neatkarību, ir jāveic pārraudzības maiņa.

**A.Loskutovs**: jauta FM, kāpēc ir tiks zems *Moneyval* novērtējums attiecībā uz patiesā labuma guvēju noskaidrošanu, lai gan normatīvais regulējums ir pietiekošs. Jautā, kāds pamats ir novērtētāju apgalvojumam, ka pastāv draudi, ka ABLV likvidācijas process netiks pietiekami kontrolēts.

**I.Kļaviņa**: piekrīt, ka attiecībā uz patiesā labuma guvēju noskaidrošanu normatīvā bāze ir pietiekama, taču praktiskā ieviešana, tostarp ES 4.direktivā minēto prasību, vērtēšanas periodā tika uzsākta, taču nebija iespējams parādīt būtisku progresu. To ietekmēja arī 3. un 4. virziena nepilnības saistībā subjektu sniegto informāciju, tās dokumentēšanu un uzkrāšanu.

**I.Znotiņa**: skaidro, ka zemais *Moneyval* novērtējums attiecībā uz patiesā labuma guvēju noskaidrošanu bija pārsteigums, jo tehniskais, jeb juridiskais ietvars bija pietiekami augstā līmenī. Šajā gadījumā spilgti izpaudās efektivitātes novērtējums, kā subjekti saprot viņiem izvirzītās prasības attiecībā uz patiesā labuma guvēju noskaidrošanu, pārmetumi bija banku, gan nefinanšu sektoram. Tāpat tika pārmests, ka finanšu sektorā netiek līdz galam noskaidrots patiesā labuma guvējs. Savukārt nefinanšu sektorā nākas pārliecināt subjektus, lai tie vispār noskaidrotu patiesā labuma guvēju, ka arī jāsastopas ar lielu pretestību. Pasākuma plānā iestrādāti pasākumi, lai palīdzētu privātajām sektoram izprast, kas ir patiesā labuma guvēji.

**K.Markovskis**: attiecībā uz ABLV bankas likvidācijas kontroli, norāda uz problēmu, ka, ja bankai ir atņemta licence, tā vairs nav likuma subjekts, un tad ir jāatrod veids, kā iegūt informāciju par aizdomīgiem darījumiem un to nodot KD.

I.**Znotiņa**: aicina deputātus sekot, cik cieša būs ABLV banka likvidācijas uzraudzība, lai process notiktu atbilstoši starptautiskiem standartiem.

**K.Seržants**: jautā, ka KD tiek galā ar ABLV bankas akcionāru spiedienu. Jautā, kādas var būt sekas, ja pēc gada progress izrādīsies nepietiekams, un Latvija varētu nokļūt tā sauktajā pelēkajā zonā. Jautā, vai jūt valdības atbalstu, lai šo situāciju varētu labot.

**I.Znotiņa**: skaidro, ka, ja Latvija nonāktu tā sauktajā pelēkajā sarakstā, banku darbība būtu apgrūtināta, tāpat sarežģījumi var skart politiski nozīmīgas personas. Ir liels valdības atbalsts. Aicina apzināties, kādā sarežģītā robežsituācijā Latvija atrodas, jo tās sekas var atsaukties gadiem ilgi.

**I.Kļaviņa**: papildina, ka ir centieni ar pasākumu plāna palīdzību saliedēt iesaistīto institūciju darbu. Kas attiecas uz izmeklēšanas un kriminālvajāšanas sadaļu, norāda, ka nebūs iespējams nodrošināt tās izpildi, ja nebūs visu iesaistīto pušu saliedēts darbs.

**S.Lapiņa**: informē, ka no asociācijas puses pēdējā FSAP sanāksmē ir izskanējis aicinājums apzināties, ka šai un nākamajai valdībai NILTEN jautājumam jābūt prioritātei. Vērš uzmanību, ka asociācija turpinās noteikt augstākus standartus šajā jomā, kas nostiprināti asociācijas vadlīnijās. Jau pirms 2018. gada pārtraukta aizliegtu čaulas veidojumu apkalpošana. Akcentē nepieciešamību uzlabot starptautiskās sadarbības un komunikācijas kvalitāti, skaidrojot tās lietas, kas starptautiskā praksē nav pazīstamas.

**U.Upenieks**: aicina parlamentu un valdību pastiprināti pievērst uzmanību pasākumu plānā mininēto normatīvo aktu grozījumu virzībai, kuri jāievieš mazāk nekā gada laikā, lai tie tiktu pieņemti un ieviesti pēc iespējas ātrākā laikā.

**A.Latkovskis**: jautā, vai ir sācis strādāt bankas uzraugošo iestāžu un izmeklēšanas iestāžu sadarbības modelis.

**U.Upenieks**: atbild apstiprinoši, taču komercbankas vēlas, lai sadarbība būtu intensīvāka, jo tikšanās reizes ir salīdzinoši retas, ne biežāk kā reizi mēnesī.

**A.Latkovskis**: jautā par čaulas kompāniju apkalpošanu.

**K.Markovskis**: skaidro, ka ar likumu aizliegtās čaulas kompānijas netiek apkalpotas, citu čaulas kompāniju apkalpošana strauji samazinājusies, nevar nosaukt precīzus skaitļus.

**J.Ādamsons**: aicina izturēties piesardzīgi pret modeļa maiņu. Jauta, kāpēc FKTUK nav varējusi gada laikā ieviest kārtību saistībā ar likumā noteikto par čaulas kompānijām. Jautā, ka TKTUK uzrauga bankas, ja kāda banka atsakās no darījumiem dolāros, patvaļīgi konvertējot valūtu no dolāriem un eiro, un klienti cieš zaudējumus.

**K.Markovskis**: informē, ka FKTUK veic banku darbības uzraudzību, sadarbojoties ar KD un piemēro sodus par konstatētajiem pārkāpumiem, piemēram, 2016.gadā, tie bija 5 miljoni, savukārt 2017.gadā - 3,5 milj. eiro, tāpat piemērotas sankcijas. Skaidro, ka tikai 2018.gadā likumā tika nostiprināts aizliegums apkalpot konkrēta veida čaulas kompānijas. Attiecība uz valūtas konvertāciju, tas ir juridiskas dabas jautājums, lai izšķirtu, vai bankai bija tiesības tā rīkoties.

**A.Latkovskis**: jautā, vai, ņemot vērā, ka progresa ziņojums būs atkarīgs no bankas ABLV pašlikvidācijas procesa, iesaistītajām iestādēm ir skaidrība par bankā esošajiem līdzekļiem un darījumiem un notiek atbilstoša rīcība.

**K.Markovskis**: skaidro, ka FKTK saņem no bankas informāciju, ko nodod KD pārbaudes veikšanai.

**I.Znotiņa:** norāda uz nepilnībām juridiskajā ietvarā, kas traucē iegūt informāciju no subjektiem, jo KD nav juridisku tiesību piespiest subjektu sniegt informāciju vai citādi reaģēt, ja no subjekta puses ir pretdarbība, kā vien ziņot FKUTK. Attiecībā uz ABLV KD ir atstāta diezgan pasīva loma. Ir zināms, ka ABLV bankai ir 4000 klientu un cer sagaidīt ziņojumus, tāpat cer, ka darījumi tiks pārbaudīti vismaz 5 gadu griezumā. KD ir iesaistījies metodoloģijas sagatavošanā attiecībā uz ziņojuma sagatavošanu. KD piesaistījis arī ārvalstu ekspertus. Norāda, ka ir nepieciešami papildu līdzekļi, lai maksimāli efektīvi nodrošinātu KD darbu.

**J.Ādamsons**: jautā par speciālistu sagatavošanu.

**I.Znotiņa**: norāda, ka sekmīga ekonomisko un finanšu noziegumu izmeklēšana ir atkarīga no zinošiem speciālistiem, tāpēc jādomā par apmācībām un centralizētu izglītības nodrošināšanu, tāpat izmeklēšanas iestādēm nepieciešams finansējums, jo darba apjoms ir ļoti liels. Pasākumu plānā ir ietverti ilgtermiņa izglītošanas un finansēšanas jautājumi. KD nepieciešama arī starptautiskā pieredze.

**K.Seržants**: jautā, vai KD ir pietiekama kapacitāte, vai ir nepieciešami papildu līdzekļi dienesta attīstībai. Aicina apsvērt iespēju veidot koordinācijas centru no visām iesaistītajām iestādēm, ka arī deleģēt no katras iestādes darbiniekus, kas nodarbojas tikai ar bankas ABLV pašlikvidācijas uzraudzību.

**I.Znotiņa**: informē, ka KD ir izveidota darba grupa, kura strādā tikai ar ziņojumiem, kas saistīti ar ABLV banku.

**K.Seržants**: jautā, vai pašlikvidācijas procesu var mainīt, ja tiek konstatēts, kas tas iet nepareizā virzienā.

**K.Markovskis**: apstiprina, ka, ja netiek ievērots pašlikvidācijas plāns, procesu var mainīt.

**A.Latkovskis**: jautā, kad tiks pieņemta metodoloģija, jo lēmums par ABLV pašlikvidāciju tika pieņemts jūnijā. Norāda, ka trīs mēneši ir bijis pietiekami ilgs laiks, lai to sagatavotu, aicina strādāt intensīvāk.

**K.Markovskis**: skaidro, ka ir bijis pirmais metodoloģijas variants, kas ir apspriests, tagad strādā pie otrā.

**V.Spolītis**: jautā, vai ir kāda skaidrība, kā tiek sadalīta uzraudzība starp Eiropas centrālā banku (ECB) un FKTUK.

**L.Kļaviņa**: skaidro, ka bankas ABLV gadījums ir izraisījis diskusiju ES par uzraudzības dalīšanu starp ECB un nacionālajām iestādēm attiecībā uz lielajām un mazajām bankām. Vēl risinājuma nav. Lielajām valstīm nav vēlme šo procesu standartizēt, jo tajās uzraudzība nacionāla līmenī tiek realizēt labā līmenī.

**A.Latkovskis**: aicina KD priekšnieci informēt par KD nākotnes plāniem, tostarp tā vietu valsts pārvaldē, pilnvaru paplašināšanu, ko varētu nostiprināt NILTEN likumā, kā arī par to, ko mainīs administratīvi. Norāda, ka komisija ir rakstījusi vairākas vēstules Finanšu ministrijai, lai piešķirtu papildu finansējumu KD kapacitātes stiprināšanai.

**I.Znotiņa**: informē, ka pirmo mēnešu darba analīze norāda, ka KD kapacitāte ir nepietiekama. Finanšu ministrijai ir iesniegts pieteikums piešķirt finansējumu vēl 16 štata vietām. Ir trīs neaizpildītas štata vietas, kas saistīts ar spēkā esošo atlīdzības sistēmu. Nepieciešams papildināt analītiķu skaitu. Analītiķiem jābūt lielākai atlīdzībai, tāpēc KD virza grozījumus Atlīdzības likumā. Telpu nepietiekamība arī ir viena no problēmām. Saistībā ar KD pārraudzības maiņu KD virza grozījumus attiecībā KD Konsultatīvās padomes mandātu un funkcionalitāti. Norāda uz nepieciešamību stiprināt horizontālo sadarbību starp iesaistītajām iestādēm un vertikālo – ar privāto sektoru. Gatavos likuma grozījumus attiecībā uz ziņošanu, ziņojumu apjomu un saturu. Jāstiprina IT bloks, lai būtu rīki, kas datu stratēģisko analīzi veiktu bez manuālas ievadīšanas. Nākotnē gatavojas izstrādāt jaunu NILTEN likumu, kas balstīts ar ciešu sadarbību ar privāto sektoru.

**A.Latkovskis**: norāda, ka jaunais likums būtu jāsaista ar ES 5.direktīvu. Pateicas par sniegto informāciju. Gaidīs pieteikto likuma grozījumu iesniegšanu šīs Saeimas laikā.

*Sēde pabeigta 2018.gada 19.septembrī plkst.*  11.20

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M.Markevica